HR Split

**Radio Split** je splitska regionalna radio postaja u sastavu HRT-a.

## Historija
Radio Split je jedan od najstarijih elektroničkih javnih medija na teritoriju južne Hrvatske. Prvi put je započeo s emitiranjem programa 22. travnja 1945. godine. Uskoro nakon toga emitiranje je obustavljeno da bi Radio Split ponovno krenuo s radom 27. srpnja 1954. godine iz vile "Ruža" na Mejama. Program se isprva emitirao tri i pol sata na dan, tijekom jutra kada se nije emitirao matični program iz Zagreba.

Početkom 1960-ih godina Radio Split se osamostaljuje, no, kako općina Split nije mogla financirati rad postaje, 1966. godine ponovno se udružuje s Radio Zagrebom. Godine 1968. Radio Split seli u vilu "Ferić", također na Mejama.

Početkom 1980. Radio Split se useljava u novu zgradu **RTV centra** na Mažuranićevu šetalištu 24a opremljenu suvremenom radio tehnikom.
Godine 1983. Radio Split produžuje svoj program na 5 sati na dan (od 12 do 19 sati), od 1989. godine uvode se još 4 sata jutarnjeg programa.

Početkom 1990-ih Radio Split odigrao je važnu ulogu u demokratskim promjenama uvodeći nove demokratske standarde prava na slobodu javnoga govora. Te se godine RTV Zagreb preimenuje u HTV, kada je i splitska radiopostaja dobila novo ime - Hrvatski radio - Radio postaja Split.

Radio je odigrao važnu ulogu i u razbijanju medijske blokade u Dalmaciji i Herceg Bosni tijekom rata, a njegovi su novinari izvještavali sa svih bojišnica, za što su dobili i više priznanja.

Godine 1992. Radio Split uvodi večernji program do ponoći, a od 1995. godine program se emitira cjelodnevno da bi od lipnja 2000. godine počeo s emitiranjem 24-satnog vlastitog programa.

Pred mikrofonom Radio Splita posao su ispekla vodeća imena hrvatskoga novinarstva, od prvoga novinara Marinka Bojića do brojnih drugih: Zvonko Letica, Davorin Rudolf, Miljenko Smoje, Joško Kulušić, Zdravko Gracin, Frane Jurić, Tonči Petrasov Marović, Jakša Fiamengo, Edo Pezzi i drugi. Glazbenim urednicima su bili naši istaknuti skladatelji Vinko Lesić, Zdenko Runjić i Joško Koludrović. Antologijske folklorne, klapske i dokumentarne emisije pripremao je maestro Ljubo Stipišić, a osobitost je splitskog Radija da je u svojim studijima snimao i stvarao drame. Nezaboravan je serijal "Smij i suze starega Splita" Ivana Kovačića, a dramatizirani su i tekstovi Marka Uvodića Splićanina, Miljenka Smoje, Vanče Kljaković i drugih. U tonskoj su arhivi Radio Splita i vrijedni zapisi sa Splitskoga ljeta i drugih važnih javnih i kulturnih događaja.

## Slušanost
Iako polovicom 1990-ih godina počinje s radom više lokalnih radiopostaja u Splitu, što dovodi do jake konkurencije u eteru, program Radio Splita ostaje je najslušanijim regionalnim programom u Hrvatskoj.

## Kontroverze
Uredništvo etera Radio Splita je u lipnju 2016. došlo na ideju o puštanju pjesme Bijelog dugmeta *Lipe cvatu*, no ne bez cenzorskog zahvata kojim je odstranjen stih "*ravna ti je Jugoslavija*". Brojni su glazbeni kritičari cenzuru kritizirali i opisali ju "bizarnom" i rezultatom "[n]ičega osim skrivanja vlastite nesposobnosti ili nemoći", te odrazom straha i slabosti državotvornih medija da se suoče sa svojom prošlošću. Služba ZAMP-a Hrvatskog društva skladatelja (HDS ZAMP) je odredila da se radi povredi autorskih prava i zakonom kažnjivoj raboti, što je potvrdio i zastupnik prava autora pjesme iz njene izdavačke kuće Aquarius. HRT i Radio Split nisu odgovorili na novinarske upite povodom ovog događaja.

## Izdvojeno iz programa
* **Jutarnji program** (mozaična emisija)
* **Vijesti HR-a** (informativna emisija)
* **Dnevne novosti HR-a** (informativna emisija)
* **Dnevnik Radio Splita** (informativna emisija)
* **Kronika dana HR-a** (informativna emisija)
* **Top lista Radio Splita** (glazbena emisija)
* **Pomorska večer HR-a** (svakoga ponedjeljka)
* **Treće poluvrijeme** (sportska emisija)
* **Od baluna do košarke** (sportska emisija)

## Frekvencije
Radio Split emitira se sa sljedećih lokacija:
* Biokovo 102.0&nbsp;MHz
* Hvar 100.2&nbsp;MHz
* Komiža 88.4&nbsp;MHz
* Labinštica 101.0&nbsp;MHz
* Orlovača 105.3&nbsp;MHz
* Vidova Gora 104.5&nbsp;MHz
* Vrlika 105.8&nbsp;MHz

Signali sa Labinštice i Biokova mogu se čuti daleko po Dalmaciji.

## Povezano
* Hrvatske radio postaje

## Reference